
Biserica 
«Maica Precista» 





nălţată într-un spaţiu sacru, pe care s-au ridicat de-a 

lungul vremurilor şi au dispărut sub vremi sfinte locaşuri 

de cult, Biserica «Precista Veche din Coastă», cu 

hramurile: «Intrarea în biserică» şi «Izvorul Tămăduirii», este un 

temeinic altar de credinţă ortodoxă, care a luminat cu harul divin 
sufletele unor generaţii succesive de credincioşi. 

O pisanie modernă, incizată pe o placă de marmură, 
sintetizează istoria monumentului religios: „Biserica Maica Precista 
construită prin osârdia maicilor Magdalena şi Doroteia în anul 
1540. A fost la început Schit de maici. În 1754, credincioşii au 
refăcut-o din lemn, devenind biserică de mir. La 1794, a ars şi S-a 
reconstruit din zid. În urma cutremurului, S-a reparat radical în 
1859-1867. Pridvorul i s-a adăugat în 1887. În pridvor, este o 
lespede de piatră pe care Stă scris «leat 1540». Biserica pictată în 
1934 de Gh. Belizarie.”. 

Marele cărturar Nicolae lorga atribuia ctitorirea locaşului de 
cult domnitorului Matei Basarab [1632-1654], menţionând, printre 
altele: „Se pare că biserica din Piteşti, pe care a înălţat-o e Precista 
Veche, fără inscripţie astăzi, căci altă biserică mai bătrână, Sf. 
Gheorghe, spune, prin pisania ei păstrată, că are drept ctitor pe 
Constantin Vodă, celălalt Basarab, urmaşul lui Matei.”. Descoperirea, 
de către preotul loan Petculescu, a unei lespezi inscripţionate „leat 
1540”, la temelia bisericii, în cursul lucrărilor de reparaţii generale 
efectuate în anii 1886-1887, a constituit un element determinant al 
datării monumentului ecleziastic. 

Atestată „documentar”, aşadar, încă din anul 1540, ca 
biserică a unui aşezământ monahal, fiind durată din lemn într-un 
luminiş al pădurilor seculare din perimetrul oraşului medieval Piteşti, 
prin grija şi cheltuiala călugăriţelor: Magdalena monahia şi Dorotheia 
monahia, superioarele aşezământului, locaşul de cult „s-a ruinat de 
mulţimea anilor”, enoriaşii refăcându-l integral din „blojdini de lemn”, 
în anul 1754. Noua construcţie ecleziastică va cădea pradă flăcărilor 
devastatorului incendiu din 1794, „arzând cu desăvârşire”. Pe 
acelaşi loc, se va înălța o biserică de zid, care, la rându-i, se va 
şubrezi, datorită seismelor din prima jumătate a veacului al XIX-lea, 
astfel că, în 1858, „aflându-se în ruinare”, preotul loan Penescu şi 
epitropii Dumitru Brădeanu şi Toma Ştefănescu propun refacerea sa 
integrală şi solicită un ajutor din partea statului, invocând faptul că 
„Este cel mai vechi lăcaş bisericesc din oraş, unde se află şi sfânta 
icoană a Maicii Domnului făcătoare de minuni, de la care în toată 
vremea a dobândit mulţime de pătimaşi tămăduiri şi ajutoare în 
diferite neputinţe.”. 

La 27 mai 1858, se va pune „piatra de temelie”, iar, la 26 
octombrie 1862, biserica va fi sfinţită. Noua biserică se va degrada, 
peste numai două decenii, în 1887, impunându-se efectuarea unor 
lucrări de consolidare, concomitent cu extinderea spaţiului cultic 
printr-un pridvor deschis pe latura vestică, operaţiuni realizate prin 
preocuparea parohului loan Petculescu 

Modificarea structurală a bisericii, concepută pe baza 
proiectului arhitectului Lucian din laşi, va fi întreprinsă de către 
preotul Gheorghe Popescu-Broşteni în perioada anilor 1930-1933, 
când se va reface integral turla Pantocratorului şi vor fi edificate 
turlele gemene octogonale care surmontează pridvorul, în locul unei 
singure turle, operaţiune implicând refacerea integrală a părții 
vestice a pronaosului (actualmente, supralărgit în exterior, incluzând 
vestibulul cu nişe laterale); de asemenea, va fi înlocuit mobilierul de 
cult şi se vor monta, la ferestre, nouă vitralii executate în ateliere 
specializate din Viena. 

Pictura realizată de către lie zugravul, în anii 1875-1877, 
potrivit mărturiei pictorului Costin Petrescu, fiul renumitului zugrav 
din Piteşti, se va degrada considerabil în timp 

Pictura murală actuală în ulei a fost concepută în stil 
neobizantin de către artistul plastic Gheorghe Belizarie, enoriaş al 
parohiei, a cărui semnătură apare în zona inferioară a tabloului 
iconografic reprezentând pe «Sf. Gheorghe». În realizarea frizelor 
decorative, la inscripţiile de pe cupole, precum şi la conturarea 
aureolelor sfinţilor, a fost folosită foiţă de aur. 

Pictura murală se va degrada, prin depunerea de gudroane, 
datorită utilizării unor lumânări de calitate inferioară, impunându-se 
„spălarea” ei, operaţiune efectuată în anul 1969, de pictorul Theodor 
Petrescu din Tutana-Argeş. În acţiunea continuă de conservare a 
monumentului, neobositul paroh Dumitru Popa, împreună cu preotul 
Pantelimon Musceleanu, s-au preocupat de racordarea la conducta 
de gaze pentru încălzirea bisericii, introducerea apei curente, 
consolidarea zidului nordic al incintei, procurarea unor obiecte de 
cult, printre care sfeşnice turnate din bronz la Mănăstirea Plumbuita 
din Bucureşti. Pictura murală a fost restaurată în 1987-1988, de 
către pictorul Vasile Ivănescu din Curtea de Argeş. Ulterior, pe baza 
proiectului arhitectului Alexandru Mulţescu de la Institutul de 
proiectări Argeş, s-au consolidat turlele gemene care surmontează 
pridvorul, întrucât se fisuraseră în cursul seismelor din 1977 şi 1986, 
precum şi spaţiul afectat dintre pronaos şi pridvorul supraextins. 

Biserica prezintă o arhitectură neoromânească bizantină, un 
amplu decor arhitectural constituit din profile şi muluri la parament 
Pardoseala pridvorului este realizată din marmură albă de Ruschiţa 

Lespedea depistată în cursul reparațiilor de la sfârşitul 
secolului al XIX-lea inscripționată „leat 1540” — considerat anul 
construirii primului edificiu religios în perimetrul actualei biserici, a 
fost fixată în pridvor. 

Biserica «Maica Precista» a fost vizitată de către marele 
enciclopedist român Bogdan Petriceicu-Hasdeu şi de istoricul 
Grigore Tocilescu, care nu au lăsat, însă, consemnări importante 
vizând istoria acestui edificiu religios. În patrimoniul bisericii, se 

atestă documentar existenţa unui clopot cu un text inscripţionat 
transcris de Grigore Tocilescu: „Acestu clopot s-au prefăcutu la 
Biserică / în Co<a>stă, hramu Ovedenie <Bogorodiţe>, cu / 
osteneala dum<nealui>, în Piteşti; se dete / <de> Costandin Matei 
Bulegi, la lea<t 1>768. Simionu B<ulegi?> fii<u>lul d<u>mn<ealui>”. 
Reputatul istoric înregistra, de asemenea, un clopot datat: „1816” 

Icoana «Maica Domnului cu Pruncul» [120x80 cm] din 
patrimoniul bisericii a suscitat un interes deosebit, întrucât, în jurul 
acesteia, s-a ţesut o legendă perpetuată prin generaţii succesive de 
credincioşi, atribuindu-i-se calităţi taumaturgice, fapt determinant 
pentru enoriaşi de a o ascunde în viile din proprietatea parohiei, în 
cursul perioadelor de instabilitate politică. Vechimea icoanei este 
incertă. Cu certitudine, însă, în anul 1869, fusese îmbrăcată din nou 
într-o riza din metal comun de către argintarul Ştefan, potrivit 
inscripţiei gravate în partea inferioară: „Făcută din nou de Fotache 
Tomescu, anul 1869, iunie 10, lucrată de Ştefan argintarul.”. O 
refacere a îmbrăcămintei metalice reprezintă dovada concludentă a 
vechimii icoanei împărăteşti. Probabil, în acelaşi atelier al lui Ştefan 
argintarul a fost supracopertată cu metal alb, în 1869, o Evanghelie 
veche, prima copertă fiind ilustrată cu scena «Învierii Domnului», iar, 
la colţuri, cu cei patru evanghelişti. Potirul de argint având gravate 
motive decorative vegetale (struguri stilizaţi) este inscripţionat prin 
incizie, pe suport: „Mihalachi Uescu, Frosina Ueasca, cu tot neamu; 
1805. Sult(a)na, Ana.”. Un clopoțel prezintă, de asemenea, inscripţia: 
„Dimitrie şi Maria Nicolau. 1874”. 

În muzeul parohial, sunt expuse, printre altele, fragmente 
dintr-un iconostas vechi, precum şi două icoane de lemn, 
reprezentând pe «lisus Hristos» şi «Maica Domnului cu Pruncul», 
pictate de llie Petrescu zugravul, care au fost donate de „Costică şi 
Vasile Voiculescu”, în anul 1870. 

În fondul bibliofil, se tezaurizează: «Mineie» [Buda, 1804- 
1805], «Ceaslov» [1806], «Slujba pomenirii Sf. Nifon» [Sibiu, 1806], 
«Octoih» [Sibiu, 1811], «Utrenier» [Bucureşti, 1827], precum şi o 
«Evanghelie» [Buzău, 1837], cu menţiunea cântăreţului pensionar 
llie Predescu, originar din Păduroiu-Argeş, stabilit în Albeşti- 

Dobrogea, care o dona, la 20 aprilie 1861, Bisericii «Maica Precista». 
Pe ultima filă a «Evangheliei» apărute la Bucureşti, în 1865, preotul 
iconom stavrofor Radu Budescu consemna: „27 mai 1917, fiind ţara 
ocupată de germani şi austrieci, ni s-a luat clopotul cel mare al 
bisericii.”. 

Fondul arhivistic al Bisericii «Maica Precista» conţine acte 
privind deținerea de către parohie a unor proprietăţi funciare: actul 
de donaţie al jupânesei Păuna, soţia logofătului Duminică, care 
donează împreună cu nepoţii săi, în 1731, „moşia Şuica Bisericii 
Grecilor şi Bisericii din Coastă”; actul din anul 1826, prin care Joița 
Ungureanu dăruia locul din faţa bisericii cu întindere până în drum, 
precum şi lotul din casa Stancei Lăzăroaia şi până la Vasile Cizmaru; 
testamentul Uţei Tănăsescu din 1873, aceasta donând bisericii, 
după moartea surorii ei, Tita Sofronie, casele de pe strada Sculpturii 
din Piteşti. Din fondul arhivistic al parohiei, a fost preluat, în anul 
1891, de către Academia Română, hrisovul emis de cancelaria 
domnească a lui Matei Basarab la 6 iunie 1639, prin care se 
confirmau unele proprietăţi Bisericii Greci din Piteşti. 

Parohia «Maica Precista» era constituită, în anul 1940, 
conform «Anuarului Eparhiei Argeş», din 314 de familii cu 1064 
suflete. Personalul oficiant al bisericii se compunea din: preotul 
paroh Gheorghe Popescu-Broşteni, iconom stavrofor, licenţiat în 
Teologie, medaliat cu „Coroana României” în gradul de cavaler şi 
cântăreții: Alexandru Mitu şi Constantin Bădescu. 

În anul 1975, potrivit «Monografiei Eparhiei Rîmnicului şi 
Argeşului», personalul bisericii parohiale se compunea din: preotul 
paroh iconom stavrofor Dumitru Popa, născut la 5 august 1906, 
preot [1934], încadrat la această parohie [1968], fost protoiereu şi 
preşedinte al Consistoriului eparhial; preotul Pantelimon Musceleanu, 
născut la 14 octombrie 1921, preot [1945], încadrat la această 
parohie [1975]. 

